b"\n_START_ARTICLE_\nTuomas Enbuske\n_START_SECTION_\nUra\n_START_PARAGRAPH_\nEnbuske opiskeli viestint\xc3\xa4alaa Laajasalon opistossa, silloisessa Laajasalon kristillisess\xc3\xa4 opistossa vuosina 1997\xe2\x80\x931998. Uransa alussa Enbuske toimi harjoittelijana Yle Radio Suomen Oulu-radiossa. Enbuske tuli julkisuuteen toimittamalla Kiss FM:n aamuohjelmaa Henkka Hypp\xc3\xb6sen kanssa. H\xc3\xa4n toimi my\xc3\xb6s juontajana televisio-ohjelmissa kuten Far Out, Hypp\xc3\xb6nen-Enbuske Experience ja Tuomas & Juuso Experience. _NEWLINE_Vuonna 2008 Yle TV1 alkoi esitt\xc3\xa4\xc3\xa4 Ep\xc3\xa4korrektia, Tuomas Enbuske! -ohjelmaa. Vuonna 2011 Enbuske alkoi toimittaa ohjelmaa Tuomas Enbuske \xe2\x80\x93 Sivistyksen k\xc3\xa4sikirja. Vuosina 2007\xe2\x80\x932011 h\xc3\xa4n toimitti my\xc3\xb6s keskusteluohjelmaa Tuomas Enbuske Yle Radio 1:ss\xc3\xa4. Helmikuussa 2012 Yle esitti presidentinvaaleihin liittyv\xc3\xa4n Enbusken juontaman dokumenttielokuvan Loppukiri. _NEWLINE_Vuonna 2012 Enbuske alkoi juontaa TV5:ll\xc3\xa4 Tuomas Enbuske Talk Show\xe2\x80\x99ta sek\xc3\xa4 yhdess\xc3\xa4 Aki Linnanahteen ja Minna Kuukan kanssa Radio Novalla Enbuske & Linnanahde Crew -aamushow'ta. Enbuske ja Linnanahde esiintyiv\xc3\xa4t my\xc3\xb6s Enbuske & Linnanahde Crew -ohjelmassa MTV3-kanavalla torstai-iltaisin. Enbuske kirjoittaa kolumneja Helsingin Sanomien Nyt-liitteeseen ja Gloriaan ja on vieraillut usein keskusteluohjelmissa kuten Ylen Pressiklubissa._NEWLINE_Eurooppa-p\xc3\xa4iv\xc3\xa4n\xc3\xa4 9. toukokuuta 2012 Eurooppanuoret ry palkitsi Tuomas Enbusken Vuoden nuori eurooppalainen -tittelill\xc3\xa4. Nimityksens\xc3\xa4 perusteluissa Eurooppanuorten hallitus totesi h\xc3\xa4nen toimittajan ty\xc3\xb6ss\xc3\xa4\xc3\xa4n \xe2\x80\x9dedist\xc3\xa4neen rohkeaa ja \xc3\xa4lyk\xc3\xa4st\xc3\xa4 keskustelukulttuuria sek\xc3\xa4 puolustaneen eurooppalaisia arvoja nokkelalla ja nuorekkaalla tavalla\xe2\x80\x9d._NEWLINE_Helmikuussa 2016 alkoi televisiossa MTV3:lla Enbuske, Veitola & Salminen -niminen talk show, jota juontavat Enbusken lis\xc3\xa4ksi Maria Veitola ja Roope Salminen.\n_START_SECTION_\nPolitiikka\n_START_PARAGRAPH_\nVuonna 2012 Enbuske kirjoitti Elinkeinoel\xc3\xa4m\xc3\xa4n valtuuskunnan julkaiseman pamfletin Ajatusten alennusmyynti \xe2\x80\x93 Yhdeks\xc3\xa4n helppoa hokemaa taloudesta. Enbuske vastustaa nykyisen kaltaista, vain miehi\xc3\xa4 koskevaa asevelvollisuutta Suomessa. Enbuske on my\xc3\xb6s motivoivamman ruotsinopetuksen puolesta toimivan svenska.nu-verkoston varapuheenjohtaja. H\xc3\xa4n on kuitenkin kertonut vastustavansa pakkoruotsia. Lis\xc3\xa4ksi h\xc3\xa4n on ottanut kantaa muun muassa kannabiksen laillistamisen puolesta._NEWLINE_Enbuske on mukana Liike Nyt -kansanliikkeess\xc3\xa4, joka perustettiin huhtikuussa 2018.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nEnbuskella on kaksi lasta, tyt\xc3\xa4r ja poika, avoliitosta toimittaja Hannah Norrenan kanssa. Pari erosi vuonna 2013. Enbuske perheineen asui 615\xc2\xa0000 euron asunnossa, joka paljastui hometaloksi. Asuntokauppa purettiin ja Enbuske sai korvauksia asunnon myyneelt\xc3\xa4 pariskunnalta. Enbuske on seurustellut Sarian Antilan kanssa vuodesta 2017. Antila on Enbusken lailla mukana Liike Nyt -kansanliikkeess\xc3\xa4, ja he juontavat yhteist\xc3\xa4 Babler-viestint\xc3\xa4toimiston tuottamaa podcast-ohjelmaa."